สังคมข่าวหุ้นนิวส์เวฟ
หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดี 20 สิงหาคม พ.ศ. 2558 ดัชนีตลาดหุ้นไทยปิดการซื้อขายอยู่ที่ 1,379.12 จุด ปรับเพิ่มขึ้น 6.51 จุด พ่วงด้วยมูลค่าการซื้อขาย 4.6 หมื่นล้านบาท
20 ส.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ  ฉบับประจำวันพฤหัสบดี 20 สิงหาคม พ.ศ. 2558 ดัชนีตลาดหุ้นไทยปิดการซื้อขายอยู่ที่ 1,379.12 จุด ปรับเพิ่มขึ้น 6.51 จุด พ่วงด้วยมูลค่าการซื้อขาย 4.6 หมื่นล้านบาท 
* ตลาดหุ้นไทยเด้งกลับขึ้นมาได้อีกรอบ หลังจากเมื่อวานโดนถล่มขายหนัก สำหรับกลุ่มเทขายสุทธิรอบล่าสุด ทางต่างชาติสาดออกกระจาย 4,550 ล้านบาท ตามด้วยบัญชีบริษัทหลักทรัพย์ขายอีก 731 ล้านบาท ขณะที่ฝั่งซื้อสุทธิรายย่อยเดินหน้าเข้าลุยเก็บกันต่ออีก 2,621 ล้านบาท และสถาบันฯเข้าซื้อ 2,660 ล้านบาท
* ช่วงนี้รากฐานตลาดหุ้นไทยยังคงเปราะบาง หากมีข่าวร้ายเข้ามาสะเทือนหน่อยมีสิทธิทำให้ดัชนีออกอาการเซได้ทันที ดังนั้น ต้องใช้ความระมัดระวังในการลงทุนเป็นพิเศษ รวมถึงต้องปรับเปลี่ยนพอร์ตให้สอดคล้องต่อสถานการณ์ * เริ่มด้วยกลุ่มหุ้นแรกที่น่าสนใจ ขอเลือก IFEC-TRUE-TASCO ที่สร้างเซอร์ไพรส์ทำราคาหุ้นเด้งเร็วกันเป็นพิเศษ เรียกได้ว่า ราคาหุ้นที่เคยดิ่งถอยกันไป ใช้เวลาวันเดียวฟื้นกลับขึ้นมาได้หมดแล้ว
* มีข้อสังเกตที่น่าสนใจ ทั้งสามหุ้นล้วนมีสิ่งที่คล้ายกันอยู่หลายจุด เช่น เป็นหุ้นที่งบปี 58 มีโอกาสเติบโตทะลักตามพื้นฐานบริษัท และเป็นหุ้นที่อยู่ในอุตสาหกรรมไม่ได้รับผลกระทบจากเหตุการณ์ระเบิดช่วงที่ผ่านมา * ดังนั้น ราคาหุ้นสามเกลอจึงโดดเด่นเป็นพิเศษและได้แรงซื้อโถมใส่ทันทีตั้งแต่เปิดตลาดนั่นเอง ขณะที่ราคาหุ้นกระดานยังอยู่ในเกณฑ์น่าสนใจทั้งหมด ถ้าใครชอบสไตล์เน้นปลอดภัยแนะนำ TASCO แต่ถ้ารับความเสี่ยงได้จัดไป IFEC-TRUE ไม่ต้องรอช้า
* หุ้นจิ๋วแต่แจ๋วต้องนี่เลย TSR มีจุดน่าสนใจอยู่หลายมุม ว่ากันด้วยมุมแรกเชิงราคา เพราะล่าสุดปิดที่ 6.05 บาท อยู่ฐานแนวรับแบบพอดิบพอดี ซึ่งในช่วงที่ผ่านมาหลังจากราคาไหลกลับมาอยู่ที่แถวนี้ มักจะทยอยฟื้นตัวกลับขึ้นไปหาแนวต้านแรก 6.20 บาท เป็นประจำ ถ้าผ่านไปได้มีสิทธิพบปะแนวต้านที่สอง 6.40 บาทเลยทีเดียว
* ที่สำคัญผลการดำเนินงานบริษัทดูแล้วยังสดใสแบบต่อเนื่อง ล่าสุด เห็นผู้บริหารมั่นอกมั่นใจว่า เป้าหมายรายได้ปีนี้ที่ตั้ง 1,500 ล้านบาท หรือเท่ากับโตขึ้น 25% จากปีก่อนมีโอกาสทำได้แน่นอน หลังจากออเดอร์งานลูกค้ายังคงไหลเข้ามาต่อเนื่องแบบไม่หยุด
* หุ้น AOT ยังคงดิ่งรูดหนัก จนถอยฉากกลับมาอยู่ที่ 262 บาท ดูสถานการณ์แล้วยังน่าเป็นห่วง ถ้าหากวันนี้ราคาหุ้นยังไม่สามารถดีดตัวกลับขึ้นมาได้ สงสัยมีสิทธิปรับตัวลงต่อกันไปอีกรอบ * แน่นอน แม้ราคาหุ้น AOT ในกระดานจะดูเป็นที่น่าสนใจของใครหลายคน เพราะอยู่ในจุดต่ำสุดในช่วงรอบ 10-11 เดือน แต่เพื่อความปลอดภัย รอดูทิศทางให้ชัดเจนก่อนดีกว่า เพราะระยะสั้นหุ้นยังถูกปัจจัยลบกดดัน รอสถานการณ์คลี่คลายค่อยหาจังหวะ “ทยอยเข้าสะสม” ก็ไม่ช้าเกินไปหรอก * เช่นเดียวกับเคสของ PTT หลังจากหลุดแนวรับใหญ่ 300 บาท ราคาหุ้นออกอาการปั่นป่วนหนักเลยทีเดียว ที่สำคัญงวดไตรมาส 3 ภาพรวมของตลาดค่อนข้างมองเชิงลบเป็นหลัก เนื่องจากหวั่นกลัวกับการบันทึกสต๊อกลอสของกลุ่มบริษัทลูกจะเป็นตัวป่วน ดังนั้น ในระยะสั้นคงยังไม่ใช่เวลาลงทุน
* ทิ้งท้ายด้วยหุ้นที่น่าสนใจในวันนี้อีก 2 บริษัท นั่นคือ SPALI และ CSS เนื่องจากในวันนี้จะเป็นโอกาสสุดท้ายที่จะได้เข้าซื้อหุ้นเพื่อรับปันผล เนื่องจากทั้งคู่มีกำหนดขึ้น XD ภายในช่วงวันที่ 21 ส.ค.นี้นั่นเอง * โดยฝั่ง SPALI จ่ายปันผลได้น่าสนใจไม่เบาถึง 50 สตางค์ คิดเป็นดิวิเดนด์ยีลด์เกือบ 3% เลยแหละ ขณะที่ CSS จ่ายปันผล 10 สตางค์ ดิวิเดนด์ยีลด์เกิน 2% แต่ถ้าให้แนะนำขอเลือกให้น้ำหนักที่ CSS เป็นหลัก เพราะนอกจากซื้อเพื่อรับปันผลแล้ว แต่ในเชิงพื้นฐานและสตอรี่บวกระยะยาวยังมีรอหนุนหุ้นกันอีกเพียบ * 